รู้จัก EDF ธุรกิจโรงไฟฟ้านิวเคลียร์แห่งชาติ ของฝรั่งเศส
ทำไมฝรั่งเศส ถึงเลือกผลิตไฟฟ้าจากพลังงานนิวเคลียร์ ? ลงทุนแมนจะเล่าให้ฟัง
31 ต.ค. 2565

รู้จัก EDF ธุรกิจโรงไฟฟ้านิวเคลียร์แห่งชาติ ของฝรั่งเศส /โดย ลงทุนแมน
ไฟฟ้าที่เราใช้กันในประเทศไทย ครึ่งหนึ่งผลิตมาจากก๊าซธรรมชาติ แต่อีกฟากหนึ่งของโลกอย่างประเทศฝรั่งเศส มีการผลิตไฟฟ้าจากพลังงานนิวเคลียร์ มากถึง 70%
วันนี้ เรามาดูกันว่า ทำไมฝรั่งเศส ถึงเลือกผลิตไฟฟ้าจากพลังงานนิวเคลียร์ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
หากจะพูดถึงโรงไฟฟ้านิวเคลียร์ของฝรั่งเศส เราจำเป็นต้องเล่าย้อนกลับไป หลังช่วงจบสงครามโลกครั้งที่ 2
โดยช่วงนั้น โครงสร้างพื้นฐานหลายอย่างของฝรั่งเศสถูกทำลาย ซึ่งก็รวมไปถึงโรงไฟฟ้ารายย่อยกว่า 200 แห่งด้วย
การฟื้นฟูประเทศและเศรษฐกิจของฝรั่งเศสหลังสงคราม จึงเป็นเรื่องที่ยากลำบาก
เพื่อให้ประเทศฟื้นตัวได้อย่างรวดเร็ว รัฐบาลฝรั่งเศสจึงก่อตั้งรัฐวิสาหกิจการไฟฟ้าแห่งชาติขึ้นมาในปี 1946 หรือราว 76 ปีก่อน ชื่อว่า “Électricité de France” เรียกสั้น ๆ ว่า EDF
ในช่วง 10 ปีแรก EDF มีหน้าที่ในการสร้างโรงไฟฟ้าพลังงานน้ำ และกระจายเครือข่ายไฟฟ้าไปตามบ้านเรือน เพื่อกระจายความเจริญออกไปในภูมิภาคต่าง ๆ
แต่ด้วยความต้องการใช้ไฟฟ้าที่เพิ่มมากขึ้น จากการขยายตัวทางเศรษฐกิจอย่างรวดเร็ว ร่วมกับการใช้ไฟฟ้าในครัวเรือนที่เพิ่มสูงขึ้น ส่งผลให้ในอนาคต ฝรั่งเศสอาจประสบปัญหาขาดแคลนไฟฟ้าได้
ซึ่งก็จะส่งผลกระทบกับภาคอุตสาหกรรม ที่กำลังเติบโตของประเทศ รัฐบาลจึงจำเป็นต้องหันมาศึกษาพลังงานทางเลือกอย่าง “พลังงานนิวเคลียร์” ที่เริ่มได้รับความนิยมในช่วงนั้น
ในที่สุด ฝรั่งเศสก็ได้เริ่มก่อสร้างโรงไฟฟ้าพลังงานนิวเคลียร์ในปี 1957 และเริ่มดำเนินการครั้งแรกในปี 1963
แม้ในช่วงแรก โรงไฟฟ้านิวเคลียร์ในฝรั่งเศส จะไม่ใช่พลังงานหลัก แต่ด้วยวิกฤติน้ำมันในปี 1973 ส่งผลให้ราคาน้ำมันทั่วโลกปรับตัวสูงขึ้น
อีกทั้งปัจจัยด้านทรัพยากรธรรมชาติ อย่าง ถ่านหิน, น้ำมัน และก๊าซธรรมชาติของฝรั่งเศส ซึ่งมีน้อยกว่าประเทศอื่น ๆ ในยุโรป
โรงไฟฟ้านิวเคลียร์จึงกลายเป็นพลังงานหลักของฝรั่งเศส ที่รัฐบาลผลักดันอย่างเต็มที่ แล้วค่อย ๆ มาแทนที่พลังงานอื่น
ปัจจุบัน EDF มีโรงไฟฟ้านิวเคลียร์ในประเทศ มากถึง 56 แห่ง และมีสัดส่วนการผลิตไฟฟ้าเป็น
- พลังงานนิวเคลียร์ 78%
- พลังงานน้ำ 13%
- พลังงานฟอสซิล 9%
ฝรั่งเศสจึงกลายเป็นประเทศ ที่มีสัดส่วนการใช้ไฟฟ้า จากพลังงานนิวเคลียร์กว่า 70% เรียกได้ว่าเป็นสัดส่วนสูงสุดในโลก
นอกจากนี้ ฝรั่งเศสก็ยังเป็นผู้ส่งออกไฟฟ้ารายใหญ่ในยุโรป ด้วยปริมาณการส่งออก 87,000 ล้าน kWh ในปีที่ผ่านมา
สำหรับโรงไฟฟ้ารัฐวิสาหกิจ EDF ก็ยังมีการขยายธุรกิจโรงไฟฟ้านิวเคลียร์ ไปในประเทศอื่น ๆ ไม่ว่าจะเป็น สหราชอาณาจักร, อิตาลี และจีน
ปีที่ผ่านมา EDF มีรายได้ราว 3.2 ล้านล้านบาท และก็เป็นบริษัทที่จดทะเบียนอยู่ในตลาดหลักทรัพย์ฝรั่งเศส มีมูลค่าบริษัท 1.7 ล้านล้านบาท
ตัดกลับมาที่สถานการณ์ปัจจุบัน ฝรั่งเศสก็ดูเหมือนจะไม่ได้รับผลกระทบ จากวิกฤติพลังงานในยุโรปที่ต้องอาศัยก๊าซธรรมชาติจากรัสเซีย เหมือนอย่างเยอรมนี เพราะมีโรงไฟฟ้านิวเคลียร์เป็นของตัวเอง
แต่ราคาค่าไฟฟ้าในฝรั่งเศส กลับเพิ่มขึ้นมาแล้วกว่า 80% นับตั้งแต่ต้นปี
คำถามคือ ทำไมถึงเป็นเช่นนั้น ?
คำตอบก็คือ “ความเสี่ยงเฉพาะตัวของโรงไฟฟ้านิวเคลียร์”
แม้ว่าโรงไฟฟ้านิวเคลียร์จะมีความผันผวนต่ำ เมื่อเทียบกับพลังงานอื่น ๆ เช่น ถ่านหิน และก๊าซธรรมชาติ ที่มักจะผันผวนตามราคาของวัตถุดิบโลก
แต่ก็ใช่ว่าโรงไฟฟ้านิวเคลียร์ จะไม่มีความเสี่ยงเสียทีเดียว
อย่างในฝรั่งเศสปีนี้ ที่ต้องปิดเตาปฏิกรณ์ลงครึ่งหนึ่ง เพราะเจอปัญหาการกัดกร่อน การครบระยะเวลาซ่อมบำรุง และปัญหาทางเทคนิคพร้อม ๆ กัน
ทำให้แทนที่ฝรั่งเศส จะมีค่าไฟฟ้าราคาไม่แพง เพราะไม่ต้องนำเข้าจากรัสเซีย เหมือนประเทศเพื่อนบ้าน
แต่กลับยังต้องจ่ายค่าไฟฟ้าแพงขึ้น เพราะเจอกับปัญหาโรงไฟฟ้านิวเคลียร์ ในประเทศของตัวเอง เช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
0/cartes/edfgroup_performance-2019_nucleaire_en.pdf
-
-
-
-
-
-
-
-